**Ατομική Εργασία**

Η ατομική εργασία ετοιμάζεται από το φοιτητή/φοιτήτρια και αποστέλλεται στον διδάσκοντα την πρώτη εβδομάδα των τελικών εξετάσεων στο email που εναγράφεται στο e-class. Εάν ο διδάσκων δεν απαντήσει ότι το έλαβε, υποχρεούστε να παραδώσετε την εργασία σε φυσική μορφή στη γραμματεία του τμήματος Φιλοσοφίας.

Για την ατομική εργασία οι φοιτητές/φοιτήτριες μπορούν να απαντήσουν σε ένα από τα 10 θέματα της ενδιάμεσης εξέτασης, **ή** σε κάποιο από τα θέματα που παρατίθενται εδώ, **ή** σε άλλο θέμα που έχει συμφωνηθεί με τον διδάσκοντα.

Η απάντηση έχει τη μορφή αυτοτελούς εργασίας, με *σχετική* εισαγωγή στην αρχή και υποχρεωτική βιβλιογραφία στο τέλος. Δεν απαιτείται η παράθεση των ερωτημάτων του κάθε θέματος αρκεί το γραπτό να απαντάει σε αυτά. Ο φοιτητής/φοιτήτρια μπορεί να αντλήσει χωρία και θέσεις από όλα τα κείμενα που έχουν διαβαστεί στο μάθημα, καθώς και από τις σημειώσεις του μαθήματος, φιλοσοφικά λεξικά και δευτερεύουσα βιβλιογραφία, με την προϋπόθεση ότι αναφέρονται ρητά στη βιβλιογραφία του τέλους.

Η έκταση πρέπει να προσεγγίζει τις 1500 λέξεις χωρίς να προσμετρώνται σε αυτές η εκφώνηση του θέματος, η βιβλιογραφία και εκτεταμένες παραθέσεις πρωτογενούς κειμένου χωρίς σχολιασμό.

Θα βαθμολογηθούν: (i) η κατανόηση του πρωτογενούς κειμένου, (ii) η σαφήνεια του γραπτού σας (δηλ. να είναι κατανοητό αυτό που γράφουμε), (iii) η ακρίβεια στο κείμενο (δηλ. να μην είναι πολύ γενικές οι προτάσεις ή να βγαίνουν εκτός θέματος), (iv) η φιλοσοφική ή ιστορική πληρότητα του γραπτού σας. Επιπρόσθετους βαθμούς παίρνει η πρωτοτυπία των επιχειρημάτων ή ενδεχόμενες αναφορές σε δευτερογενή βιβλιογραφία, φιλοσοφικά και ιστορικά πλαίσια που δεν έχουμε αναφέρει στο μάθημα.

**Θέματα**

(Σημ: Εκτός από τα μέρη που έχουν ανεβεί στο e-class, τα κείμενα του Χιουμ *Σύνοψη* και *Επιστολή ενός κυρίου* βρίσκονται στο βιβλίο Hume, D., *Κείμενα: αυτοβιογραφικά, γνωσιολογικά, ηθικά*. Μετάφρ. Μαρία Πουρνάρη, Αθήνα, 2006, το οποίο βρίσκεται στη βιβλιοθήκη του τμήματος.)

**Θέματα 1-10**

Στο έγγραφο «Ενδιάμεση Εξέταση» (e-class).

**Θέμα 11ο**

Κείμενο: *Σύνοψη*, σελίδες 66 ("Ιδού μια σφαίρα μπιλιάρδου..) έως 70 ("..χωρίς κανένα τεκμήριο").

Α. Περιγράψτε το «επιχείρημα του Αδάμ» για τη διερεύνηση της αιτιότητας

Β. Ο Χιουμ καταλήγει ότι για τη θεμελίωση της αιτιότητας χρειάζεται η υπόθεση ότι «η πορεία της φύσης θα συνεχίσει ομοιόμορφα η ίδια». Περιγράψτε τη θέση αυτή και εξηγήστε γιατί, σύμφωνα με τον Χιουμ, δε μπορεί να αποδειχθεί.

Γ. Περιγράψτε το συμπέρασμα του Χιουμ για την αιτιότητα, δεδομένων των Α και Β.

(σημ: για την εισαγωγή της εργασίας σας θα μπορούσατε να περιγράψετε τη *Σύνοψη*, γιατί εμφανίστηκε, και το ζήτημα της πατρότητας του κειμένου όπως περιγράφονται στην Εισαγωγή του βιβλίου *Κείμενα: αυτοβιογραφικά, γνωσιολογικά, ηθικά*)

**Θέμα 12ο**

Κείμενο: *Πραγματεία*, σελίδες 220-225.

Α. Περιγράψτε τη διαφορά μεταξύ πεποίθησης και απουσίας πεποίθησης, κατά τον Χιουμ

Β. Περιγράψτε τη διαφορά μεταξύ απλής σύλληψης μιας ιδέας, και πεποίθησης στην ιδέα αυτή, κατά τον Χιουμ

Γ. Η πεποίθηση κατέχει ιδιαίτερη θέση στην ανάλυση της *Πραγματείας*. Σχολιάστε απαντώντας σε κάποιο από τα ακόλουθα ερωτήματα: Πώς συνδέεται η αιτιότητα με την πεποίθηση; (βλ. *Πραγμ*. Σελ. 217-219 και *Σύνοψη*) Πόσο καθαρό ή ορθό είναι το κριτήριο της ‘ζωηρότητας της ιδέας’ στον ορισμό της πεποίθησης; Σε ποιο βαθμό εξαρτάται τελικά η πεποίθηση από λογικούς συλλογισμούς ή αποδείξεις;

**Θέμα 13ο - Σκεπτικισμός**

Α. Ποιες θέσεις του Χιουμ μπορούν να περιγραφούν ως ‘σκεπτικιστικές’; (χρειάζεται εισαγωγή για το σκεπτικισμό και τις διαφορετικές περιπτώσεις του)

Β. Περιγράψτε την απάντηση του Χιουμ στις κατηγορίες περί σκεπτικισμού όπως διαφαίνεται από την *Πραγματεία*, τη *Σύνοψη* (σελ. 78-79) και την *Επιστολή ενός κυρίου*.

Γ. Σε ποια περίπτωση σκεπτικιστών μπορούμε να κατατάξουμε τον Χιουμ σύμφωνα με τη δική του απάντηση (ερώτημα Β); Κατά τη δική σας άποψη, μπορούμε να πούμε ότι ο Χιουμ είναι γνήσιος σκεπτικιστής;

**Θέμα 14ο - Αθεϊσμός**

Α. Περιγράψτε την απάντηση του Χιουμ στους «Καρτεσιανούς» όπως αναφέρεται στις σελ. 309-311 της *Πραγματείας*.

B. Η απάντηση του ερωτήματος Α χρησιμοποιήθηκε ως η βασική κατηγορία περί αθεϊσμού του Χιουμ. Με αναφορά στην *Επιστολή ενός κυρίου* περιγράψτε τη γενική κατηγορία περί αθεϊσμού ενάντια στο Χιουμ και την απάντηση του ίδιου.

Γ. Κατά τη δική σας άποψη, μπορούμε να αξιολογήσουμε τις θρησκευτικές πεποιθήσεις του Χιουμ από τα κείμενα του;

(ως εισαγωγή μπορεί να χρησιμοποιηθεί το ιστορικό πλαίσιο της εποχής του Χιουμ όσον αφορά τις θρησκευτικές διαμάχες ή το φιλοσοφικό πλαίσιο σχετικά με το ρόλο της θεότητας σε μια φιλοσοφική θεωρία)

**Θέμα 15ο**

Α. Περιγράψτε τους δύο ορισμούς της αιτιότητας που αναφέρει ο Χιουμ στις σελ. 323-324, και τις διαφορές τους

Β. Αναφέρετε παραδείγματα αιτιακών σχέσεων που θα μπορούσαν να εμπίπτουν στον ένα ορισμό αλλά όχι στον άλλο.

Γ. Με βάση την απάντηση σας στο ερώτημα Β αξιολογήστε την φιλοσοφική εγκυρότητα των ορισμών της αιτιότητας, υπερασπιζόμενοι μία από τις ακόλουθες απόψεις: (i) οι ορισμοί δεν είναι έγκυροι διότι δεν καλύπτουν τις ίδιες περιπτώσεις αιτιότητας (ii) οι ορισμοί είναι έγκυροι διότι λειτουργούν συμπληρωματικά (iii) οι ορισμοί είναι έγκυροι, αλλά όπως κάθε εμπειρική πρόταση ή επιστημονική θεωρία διαθέτουν εξαιρέσεις (iv) οι ορισμοί δεν είναι έγκυροι για κάποιο άλλο λόγο (π.χ. αντιπαραδείγματα, αδυναμία εξήγησης κάποιων αιτιακών φαινομένων)

**Θέμα 16ο**

Α. Ποια είναι η αρχική θέση του Χιουμ για την προσωπική ταυτότητα; (βλ. *Πραγματεία* σελ. 439-456, 484-485)

Β. Τοποθετήστε την άποψη του Χιουμ στο φιλοσοφικό πλαίσιο θεωριών για την προσωπική ταυτότητα ή/και την ψυχή

Γ. Στο Επίμετρο της *Πραγματείας* (σελ. 484-488) ο Χιουμ ανασκευάζει σχετικά την αρχική άποψή του περί προσωπικής ταυτότητας. Για ποια σημεία της αρχικής θεωρίας διατηρεί επιφυλάξεις και για πιο λόγο; Αξιολογήστε τη σοβαρότητα των επιφυλάξεων αυτών.